La IV edició del Festival Fem(em) Dansa 2021 se celebrarà del 30 de juliol a l'1 d'agost
19 de juliol 2021

![](/media/voxfmhxm/96-c_fem-me-dansa.jpg)  
  

L'Àrea d'Igualtat de l'Ajuntament de Sagunt presenta la IV edició del Festival Fem(em) Dansa 2021. Enguany i a causa de la situació sanitària no va poder realitzar-se com és habitual dins de la programació del 8 de Març, motiu pel qual enguany tindrà lloc del 30 de juliol a l'1 d'agost.

  

Els espectacles del divendres, 30 de juliol, es duran a terme en l'amfiteatre del Triangle Umbral del Port de Sagunt; els del dissabte 31, en el Terraet (Glorieta) de Sagunt i els del diumenge, 1 d'agost, als Jardins del Casino de la Gerència, també al Port de Sagunt. Tots començaran a les 20 hores.

  

L'objectiu d'este festival de dansa de dones és crear un marc on es done a conéixer l'art de la dansa, visibilitzant les obres creades per dones i reivindicar l'espai artístic d'estes, ja que la dansa exercix un paper de transmissió de valors culturals i socials.

  

L'alcalde de Sagunt i regidor de l'Àrea d'Igualtat, ha explicat que «**el feminisme ha d'impregnar cada racó de la nostra societat i per això, des del departament d'Igualtat, es fa eixe treball per intentar trobar noves formes per reflexionar sobre el paper de la dona en la nostra societat**». Al que ha afegit: «**El Fem(me) Dansa ja és un festival consolidat que fa que, a través del món artístic i cultural, reflexionem sobre el feminisme. Un festival que, una vegada més, arribarà als nostres carrers i a diferents llocs de la ciutat i al qual animem a tota la ciutadania perquè s'aprope i a, no sols a mostrar el seu suport per crear una societat més igualitària, sinó també a gaudir de grans artistes**».

  

Així mateix, esta nova edició perseguix generar un espai de trobada de diferents col·lectius artístics, a més d'ampliar l'oferta cultural de la ciutat de Sagunt i conformar un festival que puga tindre una continuïtat i puga anar creixent any rere any. Tot això, sempre amb un missatge feminista i reivindicatiu de dansa creada i protagonitzada per dones.

  

El conjunt de les sis representacions del programa es desenvoluparà des del divendres 30 de juliol al diumenge 1 d'agost, de manera gratuïta, amb aforament limitat respectant la normativa vigent i sempre respectant les mesures de seguretat i higiene dictades per les autoritats sanitàries.

  

**Programació del IV Festival de Dansa a Sagunt**

  

El divendres, 30 de juliol, es representarà en l'amfiteatre Triangle Umbral del Port de Sagunt l'obra Encuentro, del projecte Solmonki i la funció _Taishokan_, de la companyia Lorenza Di Calogero acompanyada de la música en directe de Dani Benedito. Esta obra «**és la conjunció de la llegenda tradicional de Taishokan i la seua pròpia revisió del segle XIX, alternant somni i realitat i integrant el contingut eròtic i sensual de la versió més tardana**».

  

Quant al dissabte, 31 de juliol, tindran lloc en el Terraet, la Glorieta, de Sagunt, els espectacles _Frecuencias mínimas_ de Dahilena i _Desire_, creada i interpretada per Lucía Jaén, en la qual l'artista sonor serà Rafael Cañete Fernández, «**una dansa que explora amb la paraula i el moviment, amb el so i l'espai, amb la pell i la carn**». 

  

I, per a finalitzar, el diumenge, 1 d'agost, als Jardins de la Gerència del Port de Sagunt, la companyia Paula Puchalt i Eva Serrano, com a intèrpret musical, ens delectaran amb la seua obra _Vestirse de Locas_ i la companyia Noelia Arcos i Marta García, interpretaran _O\_O Movement Reserch_, «**una peça de malucs líquids i culs bilingües que ens recorda la mescla que som**». 

Tots els espectacles començaran a partir de les 20 hores, l'entrada és gratuïta i l'aforament, limitat.

  

  

*   [](http://www.facebook.com/sharer.php?u=https://aytosagunto.es/va/actualitat/la-iv-edicio-del-festival-fem-em-dansa-2021-se-celebrara-del-30-de-juliol-a-l-1-d-agost/ "Facebook")
*   [](http://twitter.com/share?url=https://aytosagunto.es/va/actualitat/la-iv-edicio-del-festival-fem-em-dansa-2021-se-celebrara-del-30-de-juliol-a-l-1-d-agost/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-iv-edicio-del-festival-fem-em-dansa-2021-se-celebrara-del-30-de-juliol-a-l-1-d-agost/ "Linked In")
*   [](mailto:?body=https://aytosagunto.es/va/actualitat/la-iv-edicio-del-festival-fem-em-dansa-2021-se-celebrara-del-30-de-juliol-a-l-1-d-agost/)